শাণ্ডিল্য আশ্রম

শাণ্ডিল্য আশ্রম (সংস্কৃত: शांडिल्य आश्रम) বলতে বৈদিক ঋষি ব্রহ্মর্ষি শাণ্ডিল্য প্রতিষ্ঠিত নিবাস ও গুরুকুলকে বোঝায়। ভারতীয় উপমহাদেশে 'শাণ্ডিল্য আশ্রম' নামে পরিচিত একাধিক স্থানের অস্তিত্ব রয়েছে। এই স্থানগুলি ঋষি শাণ্ডিল্যের বাসভবন, শিক্ষায়তন বা তপোভূমি হিসেবে গণ্য করা হয়। প্রাচীন হিন্দু শাস্ত্রসমূহে ঋষি শাণ্ডিল্যকে বেদের এক প্রখ্যাত আচার্য ও আধ্যাত্মিক গুরু হিসেবে বর্ণনা করা হয়েছে। বৈদিক ও আধ্যাত্মিক জ্ঞান বিস্তারের উদ্দেশ্যে তিনি ভারতীয় উপমহাদেশের বিভিন্ন প্রান্তে ভ্রমণ করেছিলেন। এই পরিব্রাজনের সময় তিনি উপমহাদেশের বিভিন্ন স্থানে অবস্থান করেন এবং সেখানে তাঁর বৈদিক ও আধ্যাত্মিক লব্ধ জ্ঞান প্রচার করেন। এই অবস্থানস্থলগুলিই কালক্রমে শাণ্ডিল্য আশ্রম নামে পরিচিতি লাভ করেছে।

 বিবরণ 
প্রাচীনকালে শাণ্ডিল্য আশ্রম আবাসিক শিক্ষাকেন্দ্র হিসেবে প্রসিদ্ধ ছিল, যেখানে শিষ্যরা সংস্কৃত ও বৈদিক শাস্ত্র অধ্যয়নের জন্য সমবেত হতেন। শিষ্যদের একটি নির্দিষ্ট কালপর্বের জন্য আশ্রমে অবস্থান করা বাধ্যতামূলক ছিল। সেখানে তাঁরা আচার্য শাণ্ডিল্যের তত্ত্বাবধানে বৈদিক শিক্ষা গ্রহণ করতেন।

মহাভারতে ঋষি শাণ্ডিল্যকে গোকুলের নন্দ রাজবংশের 'কুলগুরু' হিসেবে অভিহিত করা হয়েছে। গোকুল অঞ্চলের অন্তর্গত নন্দগাঁও গ্রামে তাঁর আশ্রমটি অবস্থিত ছিল। জনশ্রুতি অনুসারে, ভগবান শ্রীকৃষ্ণ জ্ঞানপিপাসা নিবৃত্তির লক্ষে আষাঢ় মাসের পূর্ণিমা তিথিতে ঋষি শাণ্ডিল্যকে তাঁর গুরু হিসেবে বরণ করেছিলেন। এই পূর্ণিমা তিথিটি হিন্দু ধর্মানুসারীদের নিকট গুরু পূর্ণিমা হিসেবে উদযাপিত হয়।

 অবস্থানসমূহ 
প্রবাদ আছে যে, কাশ্মীর অঞ্চলের শারদা পীঠ ঋষি শাণ্ডিল্যের ধ্যানের স্থান ছিল। কথিত আছে, দীর্ঘ তপস্যার পর তিনি শারদা পীঠের সন্নিকটে 'তেজুভন' গ্রামের কাছে 'দেবী শারদা'র দর্শন লাভ করেছিলেন।

অনুরূপভাবে, উত্তরপ্রদেশের সণ্ডিলা শহরটি ছিল তাঁর তপোভূমি। সণ্ডিলায় ঋষি শাণ্ডিল্যের তপস্যাস্থলটিকে নৈমিষারণ্য তীর্থের একটি অংশ হিসেবে গণ্য করা হয়। সেখানে দেবী শীতলার উদ্দেশ্যে উৎসর্গীকৃত একটি হিন্দু মন্দির রয়েছে, যা শীতলা মাতা মন্দির নামে পরিচিত। বিশ্বাস করা হয় যে, ঋষি শাণ্ডিল্য এই মন্দিরে তপস্যা করেছিলেন। মন্দিরের কাছেই একটি শাণ্ডিল্য আশ্রম বিদ্যমান। তাঁর নামানুসারেই সণ্ডিলা শহরের নামকরণ হয়েছে। উত্তরাখণ্ড রাজ্যে সানি উডিয়ার নামে একটি গ্রাম রয়েছে। কথিত আছে, শাণ্ডিল্য ঋষি এই গ্রামে কঠোর তপস্যায় মগ্ন ছিলেন।

প্রাচীনকালে 'শূকরক্ষেত'-এ ঘাগরা ও সরযূ নদীর সঙ্গমস্থলের কাছে একটি শাণ্ডিল্য আশ্রম ছিল। বর্তমানে এটি ভারতের উত্তরপ্রদেশ রাজ্যে অবস্থিত। শূকরক্ষেত গ্রামটিকে অবধী কবি তুলসীদাসের জন্মস্থান হিসেবেও দাবি করা হয়। 'জালালপুর মাহাত্ম্য' অনুসারে, 'জালালপুর' গ্রামে একটি শাণ্ডিল্য আশ্রম ছিল। প্রাচীন যুগে এই গ্রামটি সংস্কৃত শিক্ষার কেন্দ্র ছিল। ব্রহ্মাণ্ড পুরাণে এর উল্লেখ পাওয়া যায়। বর্তমানে জালালপুর গ্রামটি উত্তরপ্রদেশের জালাউন জেলায় অবস্থিত। মধ্যপ্রদেশ রাজ্যে পবিত্র নর্মদা নদীর তীরে সান্দিয়া ঘাট অবস্থিত। জনশ্রুতি রয়েছে যে, ঋষি শাণ্ডিল্য এখানে কঠোর তপস্যা করেছিলেন এবং দেবী নর্মদার কাছ থেকে ভক্তি ও বৈরাগ্যের বর লাভ করেছিলেন। তাই সান্দিয়া ঘাটে আগত পুণ্যার্থীরা বিশ্বাস করেন যে, এই ঘাটে তপস্যা করলে ভক্তি ও বৈরাগ্য লাভ হয়। নর্মদার উপনদী কুব্জা ও অঞ্জনীর সঙ্গমস্থলে ঋষি শাণ্ডিল্যের একটি আশ্রম ছিল।

বিহারের মিথিলা অঞ্চলের সমস্তিপুর জেলার ব্রহ্মবন গ্রামে প্রাচীনকালে ঋষি শাণ্ডিল্যের একটি আশ্রম ছিল বলে বিশ্বাস করা হয়। গ্রামটিতে বৈদিক ঋষি শাণ্ডিল্যের নামাঙ্কিত একটি মন্দির নির্মীয়মাণ অবস্থায় রয়েছে।

রাজস্থান রাজ্যের প্রতাপগড় জেলার আরাবল্লী উপত্যকা ত্রেতা যুগে শাণ্ডিল্য ঋষির তপোভূমি ছিল বলে মনে করা হয়। 'খেরোট পঞ্চায়েত'-এ 'নীলকণ্ঠ মহাদেব মন্দির' নামে ৪০০ বছরের পুরনো একটি শিব মন্দির রয়েছে। মন্দিরের 'মহন্ত মোহন ভারতী'-র মতে, লোককথা রয়েছে যে ঋষি শাণ্ডিল্য এখানে তপস্যা করেছিলেন। এখানের প্রকৃতি সারা বছর জলের ধারা দিয়ে মন্দিরের শিবলিঙ্গের অভিষেক করে। শিবলিঙ্গের বর্ণ সবুজ হওয়ায় এর নাম নীলকণ্ঠ মহাদেব রাখা হয়েছে।

 তথ্যসূত্র 

বিষয়শ্রেণী:হিন্দুধর্ম
বিষয়শ্রেণী:আশ্রম
বিষয়শ্রেণী:বৈদিক যুগ
বিষয়শ্রেণী:হিন্দু শিক্ষাপ্রতিষ্ঠান